ພິທີລະນຶກວັນເກີດຂອງທ່ານຄານ ມາກຄົບຮອບ 200 ປີ ໄດ້ຈັດຂຶ້ນຢ່າງສະຫງ່າຜ່າເຜີຍ ຢູ່ນະຄອນຫຼວງປັກກິ່ງໃນຕອນເຊົ້າວັນທີ 4 ພຶດສະພານີ້ ໂດຍທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນ, ປະທານປະເທດ, ປະທານຄະນະກຳມະການການທະຫານສູນກາງຈີນ ເຂົ້າຮ່ວມ ແລະກ່າວປາໄສສຳຄັນ ໂດຍເນັ້ນວ່າ: ພວກເຮົາລະນຶກເຖິງທ່ານຄານ ມາກ ກໍເພື່ອສະແດງຄວາມເຄົາລົບຕໍ່ນັກແນວຄິດທີ່ຍິ່ງໃຫຍ່ທີ່ສຸດໃນປະຫວັດສາດມວນມະນຸດ ແລະສະແດງໃຫ້ເຫັນເຖິງສັດທາອັນແນ່ວແນ່ຂອງພວກເຮົາທີ່ມີຕໍ່ສັດຈະທຳອັນມີວິທະຍາສາດຂອງລັດທິມາກ. ລັດທິມາກແມ່ນແນວຄິດຊີ້ນຳຂອງພັກແລະລັດພວກເຮົາຢ່າງສະເໝີຕົ້ນສະເໝີປາຍ, ແມ່ນອາວຸດດ້ານແນວຄິດທີ່ເຂັ້ມແຂງຂອງພວກເຮົາໃນການຮັບຮູ້ໂລກ, ກຳແໜ້ນກົດເກນ, ສະແຫວງຫາສັດຈະທຳ ແລະດັດສ້າງໂລກ. ໃນຍຸກໃໝ່ນີ້, ຊາວກອມມູນິດຈີນຈະຕ້ອງສືບຕໍ່ຮຽນນຳທ່ານມາກ ຮຽນແລະນຳເອົາລັດທິມາກໄປປະຕິບັດຕົວຈິງ, ຊູຄັນທຸງລັດທິມາກທີ່ຍິ່ງໃຫຍ່ໃຫ້ສູງ, ຖອດຖອນສະຕິປັນຍາທາງວິທະຍາສາດ ແລະກຳລັງທິດສະດີຈາກລັດທິມາກຢ່າງບໍ່ຢຸດຢັ້ງ ມີສະມາທິຫຼາຍກວ່າເກົ່າ, ມີຄວາມໝັ້ນໃຈຕໍ່ຕົນເອງຫຼາຍກວ່າເກົ່າ ແລະມີສະຕິປັນຍາຢ່າງຍິ່ງເພື່ອຍຶດໝັ້ນ ແລະພັດທະນາສັງຄົມທິຍົມທີ່ມີສີສັນພິເສດຂອງຈີນໃນຍຸກໃໝ່ ໃຫ້ສະພາບທີ່ດີງາມຂອງສັງຄົມມະນຸດຕາມຈິນຕະນາການຂອງທ່ານມາກ ແລະທ່ານອັງແກນນັ້ນ ປາກົດຕົວຢ່າງເຕັມໄປດ້ວຍຄວາມມີຊີວິດຊີວາບົນແຜ່ນດິນຈີນທີ່ກວ້າງໃຫຍ່ຢ່າງບໍ່ຢຸດຢັ້ງ.
ໃນຄຳປາໄສ, ທ່ານສີຈິ້ນຜິງ ເນັ້ນວ່າ: ລັດທິມາກແມ່ນທິດສະດີທີ່ມີວິທະຍາສາດ ໄດ້ເປີດເຜີຍກົດເກນການພັດທະນາຂອງສັງຄົມມະນຸດ. ລັດທິມາກແມ່ນທິດສະດີຂອງປະຊາຊົນ ໂດຍໄດ້ສ້າງລະບົບແນວຄິດທີ່ປະຊາຊົນບັນລຸການປົດປ່ອຍຕົນເອງເປັນຄັ້ງທຳອິດ. ລັດທິມາກແມ່ນທິດສະດີຜ່ານການລົງປະຕິບັດຕົວຈິງ ແລະຊີ້ນຳການເຄື່ອນໄຫວຂອງປະຊາຊົນໃນການດັດສ້າງໂລກ. ລັດທິມາກແມ່ນທິດສະດີແບບເປີດກວ້າງແລະມີການພັດທະນາຢ່າງບໍ່ຢຸດຢັ້ງ, ຈະຢືນຢູ່ແຖວໜ້າແຫ່ງຍຸກສະໄໝຢ່າງສະເໝີຕົ້ນສະເໝີປາຍ.
ທ່ານສີຈິ້ນຜິງ ຍັງເນັ້ນຕື່ມວ່າ: ລັດທິມາກບໍ່ພຽງແຕ່ໄດ້ປ່ຽນແປງໂລກຢ່າງເລິກເຊິ່ງເທົ່ານັ້ນ ແຕ່ກໍໄດ້ປ່ຽນແປງຈີນຢ່າງເລິກເຊິ່ງເຊັ່ນດຽວກັນ. ພຶດຕິກຳຕົວຈິງໄດ້ຢັ້ງຢືນວ່າ ລັດທິມາກ ໄດ້ສະໜອງອາວຸດທາງແນວຄິດອັນເຂັ້ມແຂງໃຫ້ການປະຕິວັດ, ການກໍ່ສ້າງ ແລະ ການປະຕິຮູບຂອງຈີນ ເຮັດໃຫ້ຈີນທີ່ເປັນປະເທດໃຫຍ່ທີ່ເກົ່າແກ່ຢູ່ພາກຕາເວັນອອກສາມາດສ້າງຄວາມມະຫັດສະຈັນດ້ານການພັດທະນາທີ່ບໍ່ເຄີຍມີມາກ່ອນໃນປະຫວັດສາດມວນມະນຸດ. ປະຫວັດສາດ ແລະປະຊາຊົນເລືອກເອົາລັດທິມາກແມ່ນການຕັດສິນໃຈທີ່ຖືກຕ້ອງສົມບູນ, ພັກກອມມູນິດຈີນຂຽນລັດທິມາກລົງໃສ່ຄັນທຸງຂອງຕົນແມ່ນຖືກຕ້ອງຢ່າງສົມບູນ, ການຍຶດໝັ້ນຫຼັກມູນພື້ນຖານຂອງລັດທິມາກປະສານສົມທົບກັບສະພາບຕົວຈິງທີ່ລະອຽດຂອງຈີນ ແລະຊຸກຍູ້ໃຫ້ລັດທິມາກຫັນເປັນແບບຈີນແລະພັດທະນາຕາມຍຸກສະໄໝຢ່າງບໍ່ຢຸດຢັ້ງນັ້ນແມ່ນຖືກຕ້ອງຢ່າງສົມບູນ.
ທ່ານສີຈິ້ນຜິງ ເນັ້ນຕື່ມອີກວ່າ: ພັກກອມມູນິດຈີນແມ່ນພັກການເມືອງທີ່ປະກອບດ້ວຍລັດທິມາກ, ລັດທິມາກແມ່ນວິນຍານແຫ່ງຄວາມສັດທາແລະອຸດົມການຂອງຊາວກອມມູນິດຈີນ. ຊີວິດຊີວາຂອງທິດສະດີແມ່ນຢູ່ກັບການເສີມເຕີມຕໍ່ໃໝ່ຢ່າງຕໍ່ເນື່ອງ ແລະການຊຸກຍູ້ໃຫ້ລັດທິມາກພັດທະນາຢ່າງບໍ່ຢຸດຢັ້ງແມ່ນພັນທະກຳທີ່ສູງສົ່ງແລະມີກຽດສະຫງ່າຂອງຊາວກອມມູນິດຈີນ.